लोकेश शर्मा की कहानी- जल्दी आना
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Lokesh Sharma - Come soon
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
ऑफिस के लिए निकलते हुए कालिंदी ने फोन पर संदेशों का पिटारा टटोला तो बरसों बाद सबसे ऊपर सचिन का मैसेज था। मैसेज छोटा लेकिन बेहद भारी था। ‘मां नहीं रही, शाम 4 बजे अंतिम संस्कार होगा।’
कुछ देर के लिए वह सन्न रह गई। फिर बिना सोचे-समझे सीढ़ियों की ओर भागी। विशी की हैलो का जवाब भी सिर हिला कर दिया और आगे बढ़ गई। भोपाल से इंदौर पहुंचने में 3 घंटे जो लगना थे।
चलते-चलते पिछले 8 साल उसके दिमाग़ में फ्लैशबैक की तरह घूम रहे थे। सचिन और कालिंदी ने सबके खिलाफ़ जाकर लव मैरिज की थी। पर एक दिन अचानक सचिन की मम्मी घर आ पहुंची थी। आते ही उसे दुलारते हुए कहा था ‘भले पूरी दुनिया नाराज़ हो पर अब दोनों खुश रहना और जब मन करे, मुझसे मिलने आ जाया करना।’
मां ने तो प्यार की डोर से उसे बांध लिया था, लेकिन उसके और सचिन के रिश्ते न निभ पाए। अस्थाई कामकाज के चलते सचिन तनाव में रहता और बात- बेबात झगड़ा करता। कभी-कभी झगड़ा मरने-मारने तक पहुंच जाता। इसी बीच अनन्य भी आ चुका था। अनन्य के भविष्य को लेकर उसने जॉब करना चाहा पर सचिन को यह भी पसंद नहीं आया।
अंततः उसने सचिन से अलग रहने का फ़ैसला कर लिया। अनन्य को मां को देते हुए उसने कहा था ‘थोड़ा पैसा जुटा लूं और अनन्य का भविष्य सुरक्षित कर दूं फिर लौट आऊंगी। तब तक सचिन भी सेट हो जायेंगे।’ तब मां ने कहा था ‘देखना बेटा देर ना हो जाए, जल्दी आना।’ तब उसने कहा था ‘हां मां जल्दी आऊंगी।’
तीन साल हो गए थे उसे अलग रहते हुए। सचिन का भी कामकाज जम चुका था। इस दिवाली वह वापस लौट कर सचिन और अनन्य को सरप्राइज़ देने वाली थी लेकिन मां ने उसे ही सरप्राइज़ दे दिया था।
अब वह उड़कर मां के पास पहुंचना चाह रही थी।